Resolució de 26 d'octubre de 2016, d'estimació parcial de la Reclamació 206/2016
Administració: Corporació de Salut del Maresme i la Selva
Retribucions dels càrrecs directius de la Corporació de Salut Maresme Selva.
El concepte de retribucions és més ampli que el de salaris, ja que inclou tota mena de conceptes i de complements, inclosos els variables, tant dineraris, com en espècie, que pot percebre una persona a canvi de la seva feina.
Malgrat la seva amplitud, és qüestionable que aquest concepte inclogui, si no es demana expressament, altres compensacions econòmiques com ara dietes, indemnitzacions o assistències, que poden tenir finalitats i justificacions diferents.
L'LTAIPBG estableix la transparència de les retribucions dels alts càrrecs i del personal directiu del sector públic; tanmateix, el concepte de càrrecs o de personal "de responsabilitat" és més ampli, i la divulgació de les seves retribucions no és inclosa dins de les obligacions de transparència establertes per l'LTAIPBG.
Les reclamacions davant la GAIP han de tenir un objecte congruent amb la sol·licitud d'informació de què deriven; no té lògica reclamar (concepte equivalent a recórrer) quelcom que no hagi estat demanat prèviament en primera instància; abans de reclamar, cal haver donat oportunitat a l'Administració a resoldre sobre la sol·licitud, i la reclamació té sentit si l'Administració sol·licitada no ha atès, a judici de la persona sol·licitant, allò que es demanava.
Quan la informació demanada correspon a un subjecte del sector públic que té personalitat jurídica pròpia, el subjecte obligat és ell i no els seus membres ni l'Administració responsable dels serveis que presta.
De la normativa de la Generalitat es poden deduir les següents notes definitòries del personal directiu del seu sector públic: responsabilitat de gestió (pressupost, objectius, autonomia en l'àmbit respectiu); subjecció a avaluació i control de resultats; participació directa en la presa de les grans decisions o decisions estratègiques de l'entitat; capacitat de comprometre externament l'organització; direcció d'equips de persones; i subordinació directa al màxim òrgan de govern.
Els termes en què ha estat demanada la informació que és objecte d'aquesta Reclamació ("informació dels continguts d'obligació de transparència segons la llei 19/2014 de la Corporació de Salut Maresme Selva.
En concret es demana la informació relativa a les retribucions percebudes pels càrrecs directius de la corporació ja que el volum de negoci per compte del CatSalut supera el 25 per cent del volum general de negoci de l'empresa, que és pública") poden ser equívocs, de manera que és necessari precisar-los.
La sol·licitud d'informació es fonamenta en les obligacions de transparència de la Llei 19/2014, de 29 de desembre, de transparència, accés a la informació pública i bon govern (LTAIPBG), en el fet que la Corporació de Salut Maresme Selva seria una empresa pública i en que el volum del seu negoci per compte del CatSalut supera el 25 per cent del seu volum total de negoci.
Si la Corporació és una entitat pública (i així es desprèn de la informació que hi ha al seu web, que la qualifica de consorci públic), és inclosa dins de l'àmbit d'aplicació de l'LTAIPBG pel seu article 3.1 (apartat b ), de manera que les seves obligacions de transparència no depenen de quin percentatge del seu volum de negoci sigui per compte de CatSalut; tenint això en compte, la referència que fa la sol·licitud a aquesta darrera circumstància genera confusió i convida a pensar si s'hauria d'aplicar a aquesta Corporació el règim de transparència i accés a la informació pública establert per l'article 3.2 LTAIPBG per a les entitats privades que fan funcions públiques o gestionen serveis o recursos públics, que és inferior al que li correspon per la seva naturalesa d'ens públic.
La informació concreta demanada és "la relativa a les retribucions percebudes pels càrrecs directius".
A la vista dels termes en que la persona reclamant fonamenta la seva Reclamació (antecedents 4 i 8) i dels de la resposta i l'informe del CatSalut (antecedents 3 i 6), es pot concloure que les pretensions de la persona reclamant que no haurien estat satisfetes pel CatSalut serien les que resulten de les consideracions següents: que mentre que la informació demanada hauria de cobrir el lapse temporal des de l'entrada en vigor de l'LTAIPBG fins a l'actualitat, la lliurada només és la relativa al 2016; que si bé ha demanat les retribucions singularitzades de totes les persones de la CSMS que consten al seu organigrama (prop d'un centenar), només hauria obtingut les de l'equip directiu (onze persones); que hauria demanat les retribucions pels diversos conceptes (fixes, variables, en espècie, dietes), i en canvi la informació donada no especifica aquests diferents conceptes i no està clar que els inclogui efectivament.
Per tant, la informació demanada en aquesta Reclamació seria la necessària per cobrir les diferències indicades entre el sol·licitat al CatSalut per la persona reclamant i el lliurat per aquesta entitat.
Determinat l'objecte de la Reclamació (i sens perjudici del que resulti de l'anàlisi feta pels FJ següents sobre la seva admissibilitat plena per raons objectives), cal valorar també si es compleixen els requisits subjectius per ser admesa a tràmit, especialment els relatius a que la Reclamació s'adreça a un subjecte obligat.
En rigor, el subjecte obligat a atendre la sol·licitud d'informació i, en conseqüència, el que hauria d'haver estat reclamat és la CSMS, que és un consorci, té naturalesa jurídica pròpia i és un dels subjectes obligats a donar accés a la seva informació i a la transparència per l'article 3.1. b LTAIPBG.
CatSalut és membre d'aquest consorci i també és l'Administració responsable dels serveis que presta, però quan la informació demanada correspon a un subjecte del sector públic que té personalitat jurídica pròpia, el subjecte obligat és ell i no els seus membres ni l'Administració responsable dels serveis que presta; per tant el més adequat hauria estat adreçar la sol·licitud, i la reclamació, si s'escau, directament a la Corporació.
Aquest comportament de la persona reclamant s'entén en el marc de la mateixa equivocitat comentada als primers paràgrafs d'aquest FJ, ja que al fer referència a que més del 25 per cent del volum de negoci del CSMS és a compte de CatSalut, implícitament se li dóna el tracte que correspon a les entitats privades prestadores de serveis públics previstes per l'article 3.2 LTAIPBG, quan no és el cas.
Davant de la sol·licitud d'informació de la que deriva aquesta Reclamació CatSalut, en la mesura que no disposava de la informació demanada, hauria pogut derivar-la a la Corporació de salut del Maresme i la Selva (article 30.2 LTAIPBG).
No ho ha fet i ha donat directament el que ha interpretat que era la informació sol·licitada que calia lliurar, i afronta ara la posició d'entitat reclamada, en un gest que s'ha de valorar indiciari de la seva voluntat d'atendre amb celeritat i sense subterfugis burocràtics el dret d'accés a la informació pública de la persona reclamant.
Si bé la informació no s'ha demanat directament el subjecte obligat, CatSalut s'ha considerat interpel·lat a donar-la i, sobre la base de la seva disponibilitat, se'l pot considerar subjecte passiu d'aquesta Reclamació.
Vist que també es compleix el requisit de presentar la Reclamació dins del termini d'un mes de la notificació de la resolució impugnada, cal concloure que compleix en principi, i sense perjudici dels FJ següents, els requisits d'admissibilitat previstos a l'apartat 14 del Manual de reclamació davant la GAIP.
Resulta dels antecedents que la persona reclamant hauria sol·licitat informació sobre les retribucions percebudes pels càrrecs directius i més endavant, al fer la Reclamació, precisaria que el que vol és que aquesta informació inclogui i precisi els diversos conceptes retributius següents: retribucions fixes, variables i en espècie i dietes, entre altres.
La valoració de fins a quin punt té dret a aquesta pretensió requereix una prèvia precisió dels conceptes implicats.
El terme retribucions és més ampli que el de salaris, ja que engloba tota mena de conceptes remuneratius i de complements, inclosos els variables, tant dineraris, com en espècie, que pot percebre una persona a canvi de la seva feina.
D'acord amb les anteriors consideracions, procedeix reconèixer el dret de la persona reclamant a obtenir la informació demanada sobre retribucions de cada un dels càrrecs directius del CSMS, tot especificant quina part correspon a retribucions fixes, a retribucions en espècie i a retribucions variables, en la mesura que n'hi hagi.
I amb el benentès que les retribucions variables només es poden quantificar un cop tancat l'exercici econòmic, i després d'avaluar l'obtenció dels objectius a que són condicionades, de manera que aquesta informació només es pot donar a títol de previsió en relació amb l'exercici en curs, com reitera l'FJ 3.
En conseqüència, si la sol·licitud inicial d'informació pública demana només les retribucions, no es poden considerar incloses dins d'aquesta sol·licitud les percepcions rebudes en concepte de dietes o d'indemnitzacions, de manera que quan al presentar la seva Reclamació la persona reclamant demana les dietes, no té dret a que li sigui admesa aquesta petició, ja que no l'ha presentat prèviament com a sol·licitud d'informació.
Això no treu que, des d'un punt de vista material, tingui dret (que en principi el té) a obtenir aquesta informació, però l'ha de demanar en primer lloc al CatSalut (o al CSMS), donant-li d'aquesta manera l'oportunitat d'atendre la seva sol·licitud, en coherència amb la funció merament revisora de les reclamacions davant la GAIP.
Tot i que, per les raons exposades de procediment, no es pot admetre aquesta Reclamació en relació amb les dietes percebudes pels càrrecs directius del CSMS, consideracions de simplicitat i eficàcia (més que sigui per evitar una futura nova sol·licitud d'informació amb aquest únic objecte, que segurament hauria de ser estimada) fan aconsellable que el CatSalut (o el CSMS) faciliti voluntàriament aquesta informació a la persona reclamant, bé sigui indicant que no perceben dietes (si és el cas), oferint l'enllaç amb el seu portal de transparència (que en aplicació de l'article 11.1. b LTAIPBG ha d'informar de les indemnitzacions i dietes percebudes pel personal directiu del sector públic) o de l'altra forma que consideri convenient.
Tal com assenyala l'informe del CatSalut (antecedent 6), la sol·licitud d'informació no fa referència a cap lapse temporal determinat, de manera que quan, al fonamentar la Reclamació, la persona reclamant demana que se li lliuri la informació relativa al període comprès des de l'entrada en vigor de l'LTAIPBG fins a l'actualitat, es pot interpretar que amplia el contingut de la seva sol·licitud, amb la conseqüent infracció del principi de congruència desenvolupat a l'FJ següent.
Per una altra banda, també s'ha de considerar que quan CatSalut dóna la informació sol·licitada corresponent a l'exercici en curs, 2016, també incompleix els termes literals de la sol·licitud, ja que aquesta demana les retribucions "percebudes", i difícilment es pot determinar aquesta condició si no es fa en referència a un exercici tancat, ja que de no ser així no hi ha certesa sobre si han estat efectivament percebudes, i és impossible de comprendre i especificar els complements variables, si n'hi ha; en comptes de les retribucions "percebudes", en realitat dóna les "previstes".
La persona reclamant insisteix a les seves al·legacions (antecedent 8) que vol la informació demanada des de l'entrada en vigor de la Llei (és a dir, l'1 de juliol de 2015).
A la vista de les anteriors consideracions, si l'LTAIPBG entra en vigor el 2015, i si per determinar les retribucions percebudes cal fer-ho un cop tancat l'exercici econòmic, l'única forma d'atendre degudament la sol·licitud és donant la informació demanada corresponent al 2015, sens perjudici que també sembla aconsellable lliurar voluntàriament, per les mateixes raons de simplicitat i eficàcia apuntades en relació amb les dietes a l'FJ anterior, les previsions del 2016.
Tanmateix, el concepte de càrrecs o de personal "de responsabilitat" és més ampli, i la divulgació de les seves retribucions no és inclosa dins de les obligacions de transparència establertes per l'LTAIPBG; això no vol dir que la persona reclamant no tingui dret a obtenir aquesta informació, en exercici del dret d'accés a la informació pública (en aquest sentit, la Resolució de la GAIP sobre la Reclamació 19/2016 reconeix aquest dret i la relativa a la Reclamació 58/2016 també s'hi refereix i aporta la doctrina de l'APDCAT en el sentit que lliurar-la no infringiria la normativa de protecció de dades, sempre que s'hagi fet trasllat previ de la sol·licitud a les persones afectades), però no és una informació que hagi de ser objecte de publicitat activa, ni és una informació que es demani a la sol·licitud d'accés presentada al CatSalut.
Les reclamacions davant de la GAIP han de tenir un objecte congruent amb la sol·licitud d'informació de la que deriven, en coherència amb el caràcter revisor d'aquesta Comissió.
En conseqüència, l'informe de CatSalut pot objectar legítimament que en aquest cas la Reclamació es presenta en relació amb informació que no hauria estat demanada prèviament (ja que només s'havien sol·licitat les retribucions del personal directiu i ara es reclamen les de totes les persones que consten a l'organigrama, moltes de les quals no són càrrecs directius, com es veurà tot seguit), motiu pel qual no s'ha d'estimar.
Atesos els criteris assenyalats, sembla raonable fixar la relació de personal directiu de la Corporació de Salut del Maresme i la Selva amb referència als membres del seu equip directiu (onze persones), tal com fa la resposta donada per CatSalut el 29 de juliol a la persona reclamant.
Un cop precisada en els termes anteriors la informació demanada (retribucions percebudes pels càrrecs directius de la Corporació), és inqüestionable que la persona reclamant té dret a accedir-hi, ja que no només es tracta d'informació pública, sinó que, a més a més, és una informació que forma part de les obligacions de publicitat activa de les Administracions públiques, segons la previsió molt clara en aquest sentit de l'article 11 LTAIPBG: "1.
La informació relativa a la gestió econòmica i pressupostària que l'Administració ha de fer pública en aplicació del principi de transparència ha d'incloure: (...) b ) Les retribucions, indemnitzacions i dietes, les activitats i els béns dels membres del Govern, dels alts càrrecs de l'Administració pública i del personal directiu dels ens públics, les societats, les fundacions i els consorcis, i les indemnitzacions que han de percebre en deixar d'exercir el càrrec".
Donar aquesta informació, per una altra banda, no infringeix el dret de protecció de dades de caràcter personal, ja que hi ha un mandat molt clar (l'article 11 LTAIPBG que s'acaba de citar) que no només autoritza la seva cessió, sinó que fins i tot l'ordena.
L'informe de l'APDCAT emès en el marc d'aquest procediment, per una altra banda, conclou que la divulgació d'aquesta informació no infringeix la legislació de protecció de dades (antecedent 9).